Okončana drama u Tuluzu
Osumnjičeni za ubistvo sedmoro ljudi u Tuluzu iskočio kroz prozor posle upada komandosa u njegov stan 
Ministar unutrašnjih poslova saopštio je da je osumnjičeni, 23-ogodišnji Mohamed Merah, u jutros skočio kroz prozor pod kišom metaka, nakon što je policija upala u njegov stan posle 32-očasovne opsade. Gean je dodao da su dvojica policajaca ranjena u pucnjavi. “ Merah je Francuz alžirskog porekla. Optužen je da je ubio jednog rabina i troje dece, stare četiri, pet i sedam godina, ispred jevrejske škole u Tuluzu i zatim pobegao na motociklu. Francuska policija navodi da je osumnjičeni, prošle nedelje, istim pištoljem ubio trojicu francuskih vojnika severnoafričkog i karipskog porekla u Tuluzu i jednom obližnjem gradu. U televizijskom obraćanju naciji, francuski predsednik Nikola Sarkozi, obećao je da će suzbiti ekstremističku indoktrinaciju. Vlasti navode da je osumnjičeni bio ogorčen zbog francuskih vojnih intervencija u svetu i da je želeo da osveti ubistva palestinske dece na Bliskom istoku. Palestinski premijer osudio je ubistva koja je počinio Merah rekavši da je vreme da kriminalci prestanu da koriste Palestince kao opravdanje za svoje zločine. Američki predsednik Barak Obama pozvao je juče telefonom francuskog predsednika Nikolu Sarkozija iz svog predsedničkog aviona tokom leta ka Nevadi. U saopštenju Bele kuće kaže se da je Obama izrazio solidarnost sa Sarkozijem, vladom i narodom Francuske. Prema saopštenju, predsednik Obama je podvukao da američki narod stoji rame uz rame sa, kako je rekao, „našim francuskim saveznicima i prijateljima u ovom teškom trenutku“.